Blatna kiša u Mostaru 10. i 11. marta god. 1901. 


U nedjelju 10. marta pogjosmo u rano jutro ja i moji lovački drugovi na kotu- 
račama na Bunu, da po brežuljcima megju Bunom i Bunicom gonimo lisice. Bijaše krasno 
vrijeme; tihi vjetar južnjak zapuhivao je naše koturače, a nebo bijaše čisto plavetno ko ono 
napuljsko. No već oko 10 sati prije podneva pojaviše se oveći oblaci na obzorju te postajahu 
sve gušći i tmurniji. Kad se sakupismo oko 1. sata poslije podne na ugovorenom mjestu, bijaše 
već tako tamno ko oko 6 sata. 5 našeg počivališta na nekim starodrevnim razvalinama na 
Kičinu pogledasmo ko zreći u začudno obojeno nebo i svi smo mislili, da ćemo do kože mokri 
doći kući. To nas je ponukalo da što prije krenemo kakovoj kućici, kako bismo se ondje zaklonili 
od nevremena. Pogjosmo s toga prema Buni te se svi oko 5 sati poslije podne sastadosmo u 
Kovačevićevom hanu. Tmurni oblaci zadobiše megjutim žućkasto mrku boju te se spustili na 
niže. Odlučismo da ćemo se s mjesta vratiti u Mostar. Praćeni dosta snažnim južnjačkim vjetrom, 
stigosmo svojim kućama a da nas nije pokvasila ni kapljica. 

Kad sam oko 101/, sati u večer svoju kotnraču iz avlije gurkao u trijem mojeg stana, 
zapazih na njoj nekoliko velikih mrljavih kapljica. Moja supruga, kojoj sam pokazao te mrlje, 
primijeti, da one zacijelo dolaze od kapljica kiše i od prašine na dosta prašljivoj cesti od Bune 
do Mostara. Zapazio sam tom prigodom, da su i na sjedalu koturače bile ovakove mrlje pa 
sam odatle zaključivao, da-su kapljice kiše, koje padoše na to sjedalo, već pri padanju bile 
blatne, da je s toga pala na nas blatna kiša. 

U rano jutro javi mi služavka, da pada ,žuta kiša“, što se i potvrdilo, jer na staklu od 
prozora zapazih posve jasno blatne kapljice. | 

To me je potaklo te sam nakupio nekoliko litara kišnice, koja je bila mutna i okerasto 
žuta. Raspitivanjem utvrdio sam, da je čitave noći skoro bez prekidanja padala kiša. Dana 
11. marta bilo je to isto, i kiša je bila mutna i blatna. Obzorje pokazivalo je pak istu onu 
začudnu boju, koju sam prethodnog dana zapazio na Buni. 

Sabranu kišnicu ostavio sam na miru, a kad sam ju 15. marta, dakle peti dan promatrao, 
nagjoh, da je još uvijek mutna, a u talogu, što se je u priličnoj množini nakupio, nagjem 
jedan Oniscus aguaticus (?) i gusjenicu od nekog leptira (Eulenart). 

Prigodom vožnje dana 18. marta zapazio sam, da je snijeg na Veleži i Prenju u visini 
od 1200 do 1500 metara žaćkast, onaj pako iznad 1500 metara sasvim čist. Ovo me je u 
velike začudilo, no ubrzo se snagjoh, jer se sjetih da je iza blatne kiše od 10. i 11. marta 
poslije nekoliko dana pala čista kiša, da je dakle na rečenim brdima pao snijeg, koji je u 
visini od 1500 do 2000 metara pokrio prijašnji sloj žućkastog snijega. Da sam imao zgode 
ispitivati ovaj snijeg, jamačno bi se time potvrdilo ovo moje mišljenje. 

I 20. marta poče oko 1. sata poslije podne padati kiša, i jer mi se činilo da je nečista, 
sabrao sam i od nje priličnu množinu. Bila je okerasto žuta i ostavila je talog upravo ko ona 
od 10. i 11. marta. Šačuvao sam i ovaj talog. 

Kad je 4. aprila nastupila pri jakom južnjaku velika vrućina, okopnio je ubrzo novi, 
posve bijeli snijeg na vršku Veleži, zvanom Brasina i na Kamencu, Obrljenu i Osobeu te se 
je pojavio žućkasti sloj, koji je na prvi pogled oštro kontrastirao od čiste bjeline snježnih 
poljana na okolnim vršcima, bolje zaklonjenim od sunčanih zraka. . 

Prof. A. Pichler. 


